LIT ปักธงรายได้ปีนี้โตเกิน 20% รุกขยายการตลาดผ่านช่องทางดิจิทัลเต็มสูบ
LIT ปักธงรายได้ปีนี้โตเกิน 20% รุกขยายการตลาดผ่านช่องทางดิจิทัลเต็มสูบ
29 ส.ค. 2561

นายสมพล เอกธีรจิตต์ กรรมการผู้จัดการ บริษัท ลีซ อิท จำกัด (มหาชน) หรือ LIT เปิดเผยถึงแผนการดำเนินงานในช่วงครึ่งปีหลังของปี 2561 ว่า บริษัทฯ ยังคงมุ่งเน้นเจาะกลุ่มลูกค้าที่เป็นคู่ค้ากับหน่วยงานราชการและบริษัทเอกชนขนาดใหญ่เป็นหลัก เพื่อให้บริการสินเชื่อตั้งแต่เริ่มต้นจนจบโครงการ เช่น สินเชื่อเพื่อออกหนังสือค้ำประกันซองประมูล (Bid Bond) สินเชื่อเพื่อสนับสนุนโครงการ (Project Backup Finance) และบริการรับซื้อหนี้การค้า (Factoring)
สำหรับแผนกลยุทธ์ระยะยาว 3 ปีนั้น (ปี 2561 – ปี 2563) บริษัทฯ มุ่งมั่นที่จะดำเนินการย้ายหลักทรัพย์จดทะเบียนของ LIT จากตลาดหลักทรัพย์ เอ็ม เอ ไอ (mai) ไปยังตลาดหลักทรัพย์แห่งประเทศไทย (SET) และบริษัทฯ มุ่งมั่นที่จะบริหารจัดการความเสี่ยง โดยจะดำเนินการจัดอันดับเครดิต (Credit Rating) ให้อยู่ในระดับ Investment Grade  ทั้งนี้ ก็เพื่อให้บริษัทฯ มีต้นทุนทางการเงินที่เหมาสมและได้เปรียบเชิงแข่งขัน
โดยที่ผ่านมาได้ตั้งบริษัทย่อยใหม่ บจก. ลิท เซอร์วิส แมเนจเม้นท์ เพื่อให้บริการข้อมูลการวิเคราะห์ข้อมูลสินเชื่อตลอดจนบริหารโครงการสินเชื่อ ให้กับบริษัทเพื่อยกระดับการวิเคราะห์ข้อมูลสินเชื่อของบริษัทฯให้มีประสิทธิภาพมากยิ่งๆ ขึ้นต่อไป และมีแผนที่จะขยายฐานลูกค้าเพื่อบริการวิเคราะห์ข้อมูลสินเชื่อให้กับบุคคลภายนอกในอนาคต
อย่างไรก็ตาม บริษัทฯยังคงเดินหน้าพัฒนารูปแบบการตลาดผ่านช่องทางดิจิทัล มาร์เก็ตติ้ง (Digital Marketing) หลังจากได้เริ่มมีการทดลองใช้ในช่วงครึ่งปีแรกที่ผ่านมา และสามารถเปิดวงเงินให้กับลูกค้าที่ได้รับจากช่องทาง Digital Marketing คิดเป็นสัดส่วน 4.48% ของวงเงินสินเชื่อรายใหม่ ซึ่งถือว่าได้รับการตอบรับเป็นที่น่าพอใจ
“มั่นใจว่าแนวโน้มรายได้รวมในปีนี้จะเติบโต 20% คิดเป็นราวๆ 503 ล้านบาท จากปีที่ผ่านมามีรายได้รวม 418 ล้านบาท ส่วนยอดปล่อยสินเชื่อใหม่ในปีนี้คาดว่าจะอยู่ที่ 1.3 หมื่นล้านบาท เติบโต 20 % จากปีก่อน ประกอบกับในทุกปีไตรมาสที่ 3 จะเป็นช่วง High Season ของบริษัทฯ ซึ่งมีแนวโน้มที่ลูกค้าของบริษัทฯจะทยอยมาใช้บริการสินเชื่อเพื่อไปประมูลงานและทำงานให้กับภาครัฐมากที่สุด พร้อมลุ้นทำสถิติสูงสุดใหม่ต่อเนื่องเป็นปีที่ 5 นับตั้งแต่ที่บริษัทเข้าจดทะเบียนในตลาดหลักทรัพย์ฯ” นายสมพลกล่าว
ส่วนผลการดำเนินงานในครึ่งปีแรกของปี 2561 บริษัทฯมีรายได้รวม 216.28 ล้านบาท คิดเป็น 43% ของเป้าหมายรวมหรือคิดเป็นการเติบโตจากครึ่งปีแรกของปี 2560 คิดเป็น 9.98%  โดยมีพอร์ตสินเชื่ออยู่ที่ 2,318 ล้านบาท คิดเป็น 86.17%ของเป้าหมาย และมีปริมาณการปล่อยสินเชื่อรวมในครึ่งปีแรก 5,171 ล้านบาท คิดเป็น 39.78% ของเป้าหมายรวม หรือคิดเป็นการเติบโตในครึ่งปีแรก เพิ่มขึ้น 139.62 ล้านบาท หรือเพิ่มขึ้น 2.77%
อนึ่ง LIT เข้าจดทะเบียนในตลาดหลักทรัพย์ mai ทำสถิติสูงสุดใหม่ในทุกปี โดยในปี 2557 มีกำไรสุทธิ 47.81 ล้านบาท ปี 2558 กำไรสุทธิ 70.45 ล้านบาท ปี 2559 กำไรสุทธิ 100.66 ล้านบาท และปี 2560 กำไรสุทธิ 145.49 ล้านบาท